Hervez ur vojenn e talvezfe an anv Yucatán kement ha nouzon ket ; dont a rafe eus an istorour Francisco López de Gómara (1511–1566) ha ne dreuzas biskoazh ar Meurvor Atlantel, nemet skrivañ a reas Historia general de las Indias e 1554. Ar moraer Francisco Hernández de Córdoba, emezañ, a zegouezhas e Yucatán e 1517. Goulenn a reas digant broiz petra e oa anv ar gêr dostañ, ha respontet e voe Tectatan en ur yezh lechel, hag a deuas da vezañ Yucatán e genaouioù Spagnoled.